**Куркебаев К.К. ф.ғ.к., доцент**

**Карбозов Е.К ф.ғ.к., доцент**

**ТІЛДІ ОҚЫТУДАҒЫ ҚАТЫСЫМДЫҚ**

**ТӘСІЛДЕРДІҢ ӘЛЕУЕТІ**

Тіл білімі ғылымында ой- пікірдің, ақпараттың айтылуын қамтамасыз ететін *тілдік коммуникация* сөйлеу әрекетінің негізі болып табылады. Жеке тұлға сөйлеу әрекеті арқылы тыңдаушының сана-сезіміне, ой-пікіріне, мінез-құлқына әсер етуді, ой салуды жүзеге асырады. Сөйлеудің коммуникативті қызметі *қоғамдық шарттасу, белсенділік, мақсат* (интенция)арқылы көрініс береді. Сөйлеу әрекеті бір тілдің бүтіндей фонетикалық, лексикалық, грамматикалық заңдылықтары мен соған сәйкес сөйлеу коммуникациясын жүзеге асыруда бекітілген тілдік нормалар мен ережелер арқылы жүзеге асырылады.

А.Е.Карлинский *тілдік коммуникация немесе сөйлеу әрекетінің* негізіг үш бағытын атап көрсетеді:

*1. Система всех выразительных возможностей языка (язык с точки зрения его потенций)*

*2. Речевая деятельность т.е . использование человеком языка как орудия коммуникации.*

*3. Совокупность всего сказанного и записанного на данном языке (языковой материал)* [1,30]*.*

Коммуникация теориясында тілді үйретудің коммуникативтік тәсілі ретінде фонетикалық минимумдары, фонемалар мен графемаларды жүйелі оқытудың маңызы зор.

Сөз құрамындағы дыбыстық өзгерістерді зерттеп саралау тілді оқытудағы, талдап тексерудегі маңызды мәселе. Өйткені сөздің тұлғалық жақтан өзгеріске түсуі тілдік қағидаға әсер етпей қоймайды. Коммуникативтік тәсілі арқылы сөйлеуде айтылатын және қабылданатын дыбыстардың тіркесімі мен тіл дыбыстарының дұрыс айтылуын қамтамассыз ету шарт. Бұл шартты орындау үшін қазақ тілінің дыбыстық жүйесі мен фонетикалық заңдылықтарын мейлінше меңгерту қажет. Өзге тілді студенттерге коммуникативтік тәсіл арқылы білік-дағдыларын қалыптастыруда қиындық туғызатын мәселенің бірі – *төл дыбыстардың айтылуы мен жазылуы*.

Тілді үйретуде әр сөзді, сөйлемді дұрыс, анық айтуға, сауатты жазуға дағдыландырып отыру – коммуникативтік тәсілідің басты талаптардың бірі. Мәтіннің орфоэпиялық негіздемесін, яғни акустикалық және артикуляциялық сипатын практикалық жақтан дұрыс қолдана білу, фонетикалық минимумдарды меңгерту сөйлесім әрекетінің сауатты түрде іске асуына негіз болады. Ал бұл өз кезегінде айтылған ойды дұрыс түсініп, қабылдауға оң әсерін тигізеді.

Кез келген тіл дыбыстары үш аспект тұрғысынан қарастырылады: акустикалық, артикуляциялық және функционалдық. Демек, тілді оқытуда фонетикалық минимум ретінде әрбір тілдің фонологиялық жүйесі ескерілуі тиіс, яғни, қазақ тілі үшін тіл дыбыстарының жасалым, айтылым, естілім және үндесім белгілері негізге алынуы қажет. Мәселен, қарапайым деңгейде төменде берілген тапсырмаларды орындау арқылы тіл үйренуші қазақ тілінің төл дыбыстарының естілім белгілері мен дыбыстық түрленім үлгілерін меңгереді, құрамында төл дыбыстары бар сөздерді тыңдап-түсіну әрекетінде дұрыс қабылдауға әрі ол дыбыстарды анық айтуға дағдыланады:

***І – тапсырма.*** *Айтылым (қ,ұ,ә).*

Зере, Еңлік және Әйгерім үшеуі туған күндеріне достары сыйға тартатын сыйлықтар туралы ойланып отыр. Зере берілген суреттен **/ұ/** әрпінен, Еңлік **/қ/** әрпінен, ал Әйгерім **/ә/** әрпінен басталатын сыйлықтарды алғысы келеді. Кесте ішінде ұшақ, ұялы телефон, үтік, қалам, кітап, гүл, қуыршақ, әткеншек, әтір және ойыншық сияқты заттардың суреттері беріледі:

|  |  |  |
| --- | --- | --- |
| ***Ұ*** | ***Қ*** | **Ә** |
| Зере | Еңлік | Әйгерім |
| .....................................  ..................................... | .....................................  ..................................... | .........................................  ......................................... |

Кестеде суреті берілген сөздерді дыбыстың үндестік сипатына қарай, яғни орфоэпиялық нормаға сай сөйлеу үлгілерін қалыптастыру: үтік (үтүк); қуыршақ (құуұршақ); ұялы телефон (ұйалы телефон) т.б.

***ІІ – тапсырма.***

*Берілген сөздерге тәуелдік жалғауын дұрыс (п-б, қ-ғ әріптерін пайдалан) жалғаңыз:*

|  |  |  |  |
| --- | --- | --- | --- |
| *Түбір сөз* | *Тәуелдік жалғаулы сөз* | *Айтылуы* | *Жазылуы* |
| Парақ | пара...ы |  |  |
| Тарақ | тара...ы |  |  |
| Доп | до...ы |  |  |
| Үтік | үті...і | Үтүгү | Үтігі |

Коммуникативтік тәсіл бойынша фонетикалық, лексика-грамматикалық минимумды қамтитын тапсырмалар, әрине, деңгей жоғарылаған сайын күрделеніп отыруы тиіс. Өйткені ол жоғарыда атап өткеніміздей, қазақ тілі дыбыстарын жасалым, айтылым, естілім және үндесім белгілері бойынша оқытып меңгерту арқылы тіл үйренушінің, әсіресе, тыңдап-түсінуде, адресат пен адресант арасындағы тілдік қатынастың ешбір қиындықсыз өтуіне, сөз мағынасының дұрыс қабылдануына ықпал етеді. Тілдік қатысымның айтылым, тыңдалым, оқылым және жазылым тапсырмаларының қай-қайсысында болмасын, берілген фонетикалық минимумдарды толық меңгерту арқылы түбір сөз, түбір мен қосымша, сөз бен сөз позициясы аралығындағы дыбыс үндестігін сақтап сөйлеуді тілдік дағдыға айнылдыру үшін маңызы аса зор.

Коммуникация теориясының тілді үйрету жүйесінде кез-келген сабақ лексика-грамматикалық, коммуникативтік, фонетикалық минимумдары айқындалған белгілі бір тақырыпқа, сол тақырыптың мазмұнын ашатын мәтінге негізделеді.

Соңғы жылдары тілді оқыту әдістемесінде тілдік бірліктердің сөйлеу әрекетінде атқаратын функционалдық ерекшеліктері мен тілді меңгертудегі қажеттіліктерін ескере отырып тілді меңгерту белең алуда. Тілдік жүйенің өмір сүруі, дамуы сөйлеу әрекеті арқылы жүзеге асады. Демек сөйлеу арқылы тіл өзгеріске түседі, дамиды. Осы себепті тілді оқытып меңгертуде, ең алдымен, тіл үйренушінің коммуникативті тілдік дағдыларын қалыптастыру керек. Тілдік дағдыларды меңгеру арқылы тіл үйренуші қандай да бір жағдаят негізінде сөйлеу біліктілігі мен дағдыларын игеру мүмкіндігіне ие болады.

Қолданыс үстінде сөйлеушілердің білімімен, тәжірибесімен байланысты сөздер жасырын мәнді жеткізуші қызмет атқарады. Сөз мағыналары өзінің шынайы мәнін сөйлеу актісінде ғана аша түседі. «Айнала қоршаған заттар»,- дейді Л.И.Ибраев, - біз үшін белгі болып табылады, яғни олар ойша және ассоциативті түрде санада өзге заттардың бейнесін туғызады [2,19].

Қандай да бір бейненің вербалдану деңгейінде тыңдаушы-оқырманның санасында берілген бейнеге сәйкес белгілі бір белгілердің актуалдануы арқылы түзілетін бейненің пресуппозиционалды қатарлары қалыптасады. Әр адамның санасында заттар мен құбылыстардың өзара қатынасы туралы аялық білім қоры жинақталып, адамның өмірлік тәжірибесі арқылы тұрақтылыққа ие болады. Осындай тұрақты байланыстар мен қатынастар ойды, ұғымды тұспалдап, жанамалап айтуға негіз болады. Бұдан аялық білім жүйесінің сөйлеу әрекетімен, коммуникация теориясымен астасатынын байқаймыз. Сөз семантикасы арқылы мағынаның аталған затқа қатысы, стильдік байланысы, мәдени компоненті айқындалады. Мәселен, Қазақ әдеби тілінің сөздігінде *күн* сөзіне мынадай дефиниция беріледі:

1. Әлемге жарық, қызу беретін, күн жүйесінің орталық денесі, жерге ең жақын жұлдыз.

2.Жазкездерінде шақырайып, көз қарықтырып қаратпайтын күн табағы.

3.Күн сәулесі тіке түсетін ашықжер, күншуақ *(ауыс.).*

4. Таңның атуы мен күннің батуы аралығындағы уақыт, күндіз;

5. Күннің жоғарғы жиегінің шығуы мен батуы аралығындағы күн тәулігінің жарық болатын бөлігі *(терм.)* [3, 486-487 бб.].

Тіл үйренушінің (В2; С1 деңгейінде) тілдік санасында **күн** сөзі мынадай синтагмалық және парадигмалық ассоциаицялық өріс құрайтындығын ассоциативті эксперимент негізіндегі мысалдармен түсіндірген тиімді болып табылады:

Мысалы, ***күн -*** *жарық күн, күннің нұры, күн шуағы, күн сәулесі, жарық сәуле, ашық күн, бұлтты күн, жаңбырлы күн, қарлы күн, күндей нұрлы, жақсы күн, бүгінгі күн, тіршіліктің көзі, апта күндері, көтеріңкі көңіл-күй, аспан денесі, аспандағы күн, шуағын төгеді, күн жылытады, күн шықты, күн теңелді (синтагмалық қатынас);*

***күн -*** *жылы, жылулық, күншуақ, ыстық, аптап, күю;*

*күн - тіршілік, өмір, мәңгілік,уақыт;*

*күн – құдіретті, күшті;*

*күн – жарық, шуақ, нұр, сәуле, арайлы;*

*күн - планета, жұлдыз;*

*күн – қуаныш, көтеріңкі көңіл-күй, жақсылы;*

*күн – ашық, бұлтты, жаңбырлы, қарлы* (парадигмалық қатынас).

Сонымен қатар ортақ әрі индивидуалды саналатын бірнеше ұғымдар жиынтығын құрап, сөйлеу әрекетінде көптеген мән-мағыналарды иеленетіндігін тіл үйренушіге қарапйым, жеңіл тілмен түсіндіру коммуникативтік тәсіл болатындығы белгілі.

***Күн -*** тіршілік, тіршіліктің көзі, өмір, мәңгілік, күндей нұрлы, күнім, жарығым, сәулем *(әлеуметтік стереотиптер, ауыспалы және символикалық мағыналарды бейнелейді);* Сөйлеу әрекеті тіл үйренушінің күнделікті өмір сүру тәжірибесімен, дүниетанымымен, ділімен, психологиясымен тікелей байланыста, ассоциациялық қатынаста түсіндіріліп отырса, тіл үйренушінің меңгерген фонетикалық, лексикалық және грамматикалық минимумдары оның тілдік санасында, жадында ұзақ уақыт сақталуына, осылайша тілдік дағдыны қалыптастыруға ықпал етеді.

Кеңес лингвисі Ю.С.Степанов сөздің семантикалық жақтан дамуына тікелей септігін тигізетін ұяшықтар болатынын алға тартады. Автордың айтуынша, нақты коммуникациялық акт кезінде коммуниканттар тілдік бірліктер семантикасына өзіндік белгілі бір өзгерістер енгізеді [4,128]. Коммуниканттар түрлі қатысым әрекетінде сөз мағынасын өздері жасайды. Олай болса, сөздің шынайы мағынасы, сөз мағынасының потенциалды мағыналары нақты коммуникациялық акт, сөйлеу контексі (тұлғалық, әлеуметтік, лингвистикалық) негізінде алынады.

Қазақ тіл білімінің негізін қалаушы А.Байтұрсынов тілді оқыту әдістемесі туралы былай деген екен: «Жақсы мұғалім деген атқа түрлі әдістерді меңгеріп, соларды оқытуда қолдана білу арқылы ғана жетуге болады. Сонымен қатар, бірнеше әдісті меңгеріп қана қоймай, табанда өзі қажет әдісті тауып, пайдалана білу керек» [5,32].

Қазіргі таңда мемлекеттік тілді үйретуді жетілдіру жолдарының ғылыми-әдістемелік, тілді меңгертудің қатысымдық әлеуетін көтеру мәселелеріне басты назар аударылып отыр. Бұл бағытта жаңа жобалар жүзеге асырылып та жатыр. Олай болса, тілді тиімді әрі ең үздік, инновациялық технологияларды қолдана отырып оқыту өзекті мәселелердің бірінен саналады.

**Әдебиеттер:**

1. Карлинский Е.А. Методология и парадигмы современной лингвистики. - Алматы, 2009. - 352 с.

2. Ибраев, Л.И. Надзнаковость языка (к проблеме отношения семантики и лингвистики) // Вопросы языкознания. –М., 1981. № 1. С. 19-24

3. Степанов, Ю.С. Основы общего языкознания.-М.:Просвещение, 1975. С.127-128

4. Қазақ әдеби тілінің сөздігі. ХІІІ том. –А.: Арыс, 2006. 486-487 бб.

5. Байтұрсынов, А. Қай әдіс жақсы? // Жаңа мектеп. №4. –А., 1928. 32-36 бет.